U-I-161/96
Natisni
Opravilna št.:
U-I-161/96
Datum odločitve:
21. 1. 1999
Objavljeno:
OdlUS VIII, 17
ECLI:
ECLI:SI:USRS:1999:U.I.161.96
Akt:
Zakon o referendumu in ljudski iniciativi (Uradni list RS, št. 15/94, 13/95 - odl. US, 38/96, 43/96 - odl. US) (ZRLI), 10., 15. čl.
Izrek:
Pobuda za oceno ustavnosti 10. in 15. člena Zakona o referendumu in ljudski iniciativi se zavrže.
Evidenčni stavek:
Ustavno sodišče zavrže pobudo, če pobudnik ni vložil naprej pravnega interesa.
Geslo:
Izkazani pravni interes kot procesni pogoj začetek postopka pred Ustavnim sodiščem na podlagi pobude.
Referendum in ljudska iniciativa.
Pravna praznina.
Ustavno sodišče, nepristojnost za presojo predpisa, ki je prenehal veljati z razveljavitveno odločbo Ustavnega sodišča.
Pravna podlaga:
Zakon o državljanstvu (ZDRS), 40. čl.
Zakon o Ustavnem sodišču (ZUstS), 24., 25. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Matjaž Gerlanc, Velenje
Datum vloge:
16. 5. 1996
Vrsta odločitve:
sklep
Vrsta rešitve:
zavrženje
Dokument:
US19271
Dokument v PDF obliki:
U-I-161-96.pdf
115 KB
Prenesite datoteko
U-I-161/96
21.1.1999
S K L E P
Ustavno sodišče je v postopku za preizkus pobude za oceno ustavnosti Matjaža Gerlanca iz Velenja na seji dne 21. januarja 1999
s k l e n i l o :
Pobuda za oceno ustavnosti 10. in 15. člena Zakona o referendumu in ljudski iniciativi (Uradni list RS, št. 15/94, 13/95 - odl.
US, 38/96, 43/96 - odl. US) se zavrže.
O b r a z l o ž i t e v
1. Pobudnik predlaga Ustavnemu sodišču, da razveljavi Zakon o referendumu in ljudski iniciativi (v nadaljevanju: ZRLI).
Navaja, da "se še vedno upošteva razveljavljeni 10. člen ZRLI" in da "še vedno niso upoštevane pripombe Ustavnega sodišča in odpravljene neustavnosti iz 15. člena ZRLI".
2. Del vloge, ki se nanaša na 10. člen ZRLI, je Ustavno sodišče zavrglo, ker izpodbijana določba sploh ne velja več. Ustavno sodišče jo je razveljavilo z odločbo št. U-I-47/94 z dne 19. 1. 1995 (OdlUS IV, 4).
3. Pobudnik navaja, da je 15. člen ZRLI protiustaven, ker Državni zbor še ni odpravil protiustavnosti, ki jo je Ustavno sodišče ugotovilo z odločbo, navedeno v 2. točki te obrazložitve, čeprav bi jo bil že moral. Pravna praznina, ki jo je Ustavno sodišče ugotovilo z navedeno odločbo, je bila v tem, da zakon ni uredil pravnega sredstva zoper odločitev Državnega zbora, da ne razpiše referenduma zaradi nejasnosti vprašanja ali zato, ker zahteva ni obrazložena.
4. Zakon o Ustavnem sodišču (Uradni list RS, št. 15/94 - v nadaljevanju: ZUstS) določa v 24. členu, da lahko pobudo za začetek postopka za oceno ustavnosti in zakonitosti vloži vsakdo, ki izkaže svoj pravni interes. Pravni interes je izkazan, če predpis, katerega oceno pobudnik predlaga, neposredno posega v njegove pravice, pravne interese oziroma pravni položaj. V obravnavani zadevi pobudnik ne navaja, ali (in če, kako) izpodbijani 15. člen ZRLI posega v njegove pravice, pravne koristi ali pravne interese, temveč navaja le "probleme, ki jih imata g. Gerlanc in Nacional-socialna zveza Slovenije z zahtevo po zbiranju podpisov za referendum o razveljavitvi 40. člena Zakona o državljanstvu". Iz te navedbe ne izhaja, da bi imel pobudnik pravni interes za vložitev pobude za oceno ustavnosti 15. člena ZRLI, saj zatrjevani "problemi pri zbiranju podpisov" s to določbo niso povezani.
5. Ustavno sodišče je sprejelo ta sklep na podlagi 25. člena ZUstS v naslednji sestavi: predsednik Franc Testen ter sodnice in sodniki dr. Janez Čebulj, dr. Miroslava Geč - Korošec, Lojze Janko, dr. Mirjam Škrk, dr. Lojze Ude in dr. Dragica Wedam - Lukić. Sklep je sprejelo soglasno.
P r e d s e d n i k :
Franc Testen